टाइम8,भेरगाव, नबेम्बर 1: भेरगावनि बारग’ बिएलटि सोद्रोमा पबित्र बर’नि गोसोखांथि खाम्फा बेखेवदों৷ भेरगाव बाबरिखाट गामिनि मोनसे समनि गोख्रों बिएलटि सोद्रोमा पबित्र बर’ जायखौ बयबो आर्मी होन्नानै सिनायो। बिथाङा बावैसो हरखाबै अबथिरायै जिउ गोमायो৷ बिथांनि गोसोखांथिआव दिनै मोनसे खाम्फा बेखेवो पानेरि बियाबनि एमएलए कमली बसुमतारिआ৷ बिथांजों लोगोसे मदद होफायो भेरगाव बियाबनि थामहिनबा बिटिसिनि बारग’ लेङाइ बुंथिगिरि नेरसोन बर’आ ৷मख’नो गोनां दि बिथां पबित्र बर’आ थांना थानाय समाव ओनसोलनि गोबां समाजारि आफादफोरजों लोब्बा थानानै समाज जौगानाय खामानिआव आखाय होयोमोन ৷बिथाङा हरखाबै आथिंनि गोब्राब बेराम जानानै फाहामथाइ लादोंमोनब्लाबो अबथिरायै जिउ नागारनो गोनां जायो ৷ थैनाय समाव बिथाङा सानै हिनजावसा ,सासे हौवा गथ’,बिसि आरो नख’रनि बाय-बाहागिफोरखौ नागार लाङो৷